ཞེས་བརྗོད་བྱ་ཕྱི་རོལ་པའི་གཏམ་རྒྱུད་དེ་འདྲ་ལས་བསྟན་བྱ་ནང་པའི་ཆོས་ཀྱི་གནས་ལུགས་ཁྱད་པར་བ་དེ་འདྲ་བསྟན་པ་ནིའཇིག་རྟེན་ལྟ་ལུགས་གཅིག་ལ་མཐོང་ལུགས་གཉིསཞེས་པ་སྟེ།བརྗོད་བྱ་ཕྱི་རོལ་པའི་གཏམ་རྒྱུད་ཡིན་པ་དེས་སྒྲུང་རབས་ཆེན་མོ་གཉིས་སམ་གནའ་བོའི་རྒྱ་གར་གྱི་བྲམ་ཟེའི་རིག་གནས་ནི་འགོག་མི་ནུས་པ་ཙམ་དུ་སྟོབས་ཤུགས་ཆེ་བ་དང་།བསྟན་བྱ་ནང་པའི་ཆོས་དང་མཐུན་པ་དེས་བོད་ཀྱི་སྙན་ངག་མཁན་རྣམས་རྩོམ་རིག་སྒྱུ་རྩལ་གྱི་ཐབས་ལ་མཁས་ཤིང་བོད་ཀྱི་སངས་རྒྱས་ཆོས་ལུགས་ཀྱི་རིག་གནས་ལ་རིག་གནས་གཞན་བསྒྱུར་བཟོ་བྱེད་པའི་ནུས་པ་ཆེན་པོ་དང་ལྡན་པ་ལེགས་པར་བསྟན།རྒྱ་གར་གྱི་སྒྲུང་རབས་ཆེན་མོ་གཉིས་ཧི་མ་ལ་ཡ་བརྒལ་ནས་བོད་དུ་སླེབས་པ་ནི་གཙང་མོས་གམ་པ་ལ་བརྒྱབ་པ་ལྟ་བུ་ཞིག་མིན་ཏེ།ཟུར་ཆག་པ་ཡོད་མོད་དེ་མདངས་ཕྱུངས་པའང་ཡོད།བོད་ཀྱི་ལོ་ཙཱ་བ་ཚོས་བསྣམས་ཕེབས་པའི་སྒྲུང་རབས་ཆེན་མོ་གཉིས་ཀྱི་གཏམ་རྒྱུད་དང་།བོད་ཀྱི་སྙན་ངག་པས་དེ་ལ་སྦྱར་ནས་གསར་དུ་བརྩམས་པའི་རྟོགས་བརྗོད་དེ་དག་བརྗོད་བྱ་གཅིག་ཀྱང་བསྟན་བྱ་ཐ་དད་དུ་གྱུར་པ་དེས།རྒྱ་གར་གྱི་སྒྲུང་རབས་ཆེན་མོ་གཉིས་ལ་བོད་དུ་འཕོ་འགྱུར་བྱུང་བའི་རིམ་པ་གསལ་བར་བྱས་ཤིང་།བོད་ཀྱི་མཁས་པ་ཚོས་རིག་གནས་མཐུན་སྡེབ་བྱས་པའི་ཚུལ་ཞིག་ཀྱང་མངོན་པར་མཚོན།